LAOAG CITY – Dagus a natiliw idi rabii ti maysa kadagiti dua a suspek ti pannakapalto-paltog a poon ti nakatayan dagiti agama a Macario Bautista, agtawen ti 65 ken ti anak na a ni Marife Rañeses iti Brgy Turod, Badoc, Ilocos Norte idi kalman.
Binigbig ni PNP provincial director Sr Supt Antonio Mendoza Jr ti natiliw a suspek a ni Gilbert Cuntapay, residente iti karruba a barangay ti Brgy Turod, ken maysa a dati a kameng ti Cafgu.
Ni Cuntapay ket positibo nga intudo ti nairaman a nasugatan idi napasamak ti pammaltog iti balay a mismo dagiti biktima.
Natiliw ti suspek iti naiwayat a dragnet operation ti PNP provincial office, PNP Badoc ken ti PNP Marcos.
Segun kenni Mendoza, matmaturogen ti suspek idi matiliw dagiti otoridad iti balay da.
Inbatad ti opisyal nga adda pay ti sumagmamano nga ebidensiya nga naala da iti natiliw a suspek kas ti combat shoes ken sumagmamano a gamit ti militar.
Segun pay iti testigo, dua nga M16 armalite rifle ti inusar dagiti suspek iti panangpatay da kadagiti agama.
Nakarekobre dagiti Scene of the Crime Operatives (SOCO) ti 27 nga empty shells ti M16 iti nakapasamakan ti krimen.
Iti agdama ket maitultuloy ti manhunt operation iti maysa pay a suspek.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn